Nariadenie Komisie (ES) č. 1614/2002
zo 6. septembra 2002,
ktorým sa nariadenie Rady (ES, Euratom) č. 58/97 prispôsobuje hospodárskemu a technickému rozvoju a ktorým sa menia a dopĺňajú nariadenia Komisie (ES) č. 2700/98, (ES) č. 2701/98 a (ES) č. 2702/98
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 týkajúce sa štrukturálnej podnikovej štatistiky [1], zmenené a doplnené nariadením (ES, Euratom) č. 410/98 [2], a najmä jeho článok 12 písm. i), ii), iii), vii) a viii),
keďže:
(1) Je potrebné pravidelne aktualizovať zoznamy ukazovateľov uvedených v nariadení (ES, Euratom) č. 58/97, ako aj požadovanú úroveň triedenia vzhľadom na uspokojenie meniacich sa potrieb v dôsledku hospodárskeho rozvoja.
(2) Ustanovenia uvedené v nariadení (ES, Euratom) č. 58/97 týkajúce sa zberu a štatistického spracovania údajov, spracovania a prenosu výsledkov by sa mali prispôsobiť hospodárskemu a technickému rozvoju.
(3) Pridanie niektorých dôležitých ukazovateľov a vypustenie iných ukazovateľov, ktoré sa ťažko zbierajú a sú nákladné, by malo zlepšiť rovnováhu medzi sektorovými štatistikami a najmä medzi sektorom priemyslu a služieb.
(4) Ďalej je vhodné doplniť niektoré nové definície do nariadenia Komisie (ES) č. 2700/98 zo 17. decembra 1998 týkajúceho sa definícií ukazovateľov štrukturálnej podnikovej štatistiky [3], a vypustiť alebo zmeniť niektoré existujúce definície v danom nariadení tak, aby sa stali relevantnejšími z hľadiska dotknutých činností.
(5) Zredukovanie úrovne triedenia súborov dát podľa veľkostných skupín stanovených nariadením Komisie (ES) č. 2701/98 zo 17. decembra 1998 o súboroch dát, ktoré sa majú vytvoriť pre štrukturálnu podnikovú štatistiku [4], by malo zmierniť štatistickú zaťaženosť a zlepšiť kvalitu štatistiky.
(6) Technický formát údajov pre nasledujúce roky určený nariadením Komisie (ES č. 2702/98 zo 17. decembra 1998 o technickom formáte pre prenos údajov štrukturálnej podnikovej štatistiky [5] by sa mal upraviť tak, aby sa takýto prenos uľahčil.
(7) Nariadenia (ES) č. 2700/98, (ES) č. 2701/98 a (ES) č. 2702/98 by sa mali z tohto dôvodu príslušne zmeniť a doplniť.
(8) Opatrenia uvedené v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Nariadenie (ES, Euratom) č. 58/97 sa upravuje vzhľadom na hospodársky a technický rozvoj v súlade s prílohou I k tomuto nariadeniu.
Článok 2
Príloha k nariadeniu (ES) č. 2700/98 sa mení a dopĺňa v súlade s prílohou II k tomuto nariadeniu.
Článok 3
Príloha k nariadeniu (ES) č. 2701/98 sa mení a dopĺňa v súlade s prílohou III k tomuto nariadeniu.
Článok 4
Príloha k nariadeniu (ES) č. 2702/98 sa mení a dopĺňa v súlade s prílohou IV k tomuto nariadeniu.
Článok 5
Toto nariadenie nadobúda účinnosť v 20. deň po jeho uverejnení v Úradnom vestníku Európskych spoločenstiev.
Toto nariadenie sa bude uplatňovať v prípade údajov za referenčný rok 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. septembra 2002